<classify> KIKOSI cha wachezaji 20 wa Yanga kinatarajiwa kuondoka leo kuifuata Pyramids ya Misri kwa ajili ya mchezo wa marudiano ya michuano ya Kombe la Shirikiso Afrika, huku wakiwa na matumaini yanaoongozwa na falsafa yao kuwa watapindua meza kibabe ugenini.Yanga imepoteza mchezo wa kwanza nyumbani kwa mabao 2-1 mbele ya Waraabu hao, lakini wanajipa moyo kuwa bado wana nafasi ya kufanya vizuri katika mchezo wa pili na kutinga hatua ya makundi ya Kombe la Shirikisho Afrika.Makamu Mwenyekiti wa Yanga, Fredrick Mwakalebela, alisema jana kuwa, wana nafasi ya kusonga mbele hatua ya makundi kama tu watafanikiwa katika falsafa yao ya kupindua meza ugenini.Mchezo wetu wa marudiano ni muhimu kwetu kushinda na tuna amini tunaweza kupindua meza kwao, hata kama ni ya chuma tutajitahidi kufanya vizuri ugenini kufikia lengo letu la kuingia hatua ya makundi, alisema.Mchezo huo wa marudiano unatarajiwa kuchezwa Jumapili ya wiki hii huko Misri, ambapo Yanga inahitaji ushindi kuanzia mabao 2-0 na kuendelea ili kujihakikishia nafasi ya kuingia hatua hiyo.Matokeo yaliyopita ni kama yamewakatisha tamaa mashabiki wa klabu hiyo na kuona kuwa safari yao ya kuwakilisha nchi kimataifa huenda imefika mwisho wakiamini kumtoa Mwarabu kwao ni ngumu kutokana na historia yao.Hata hivyo, Kocha Mwinyi Zahera, licha ya kubebeshwa mzigo wa lawama na mashabiki wa klabu hiyo kutokana na matokeo yaliyopita, hajakata tama, akisema kuwa timu yake inaweza kupata matokeo mazuri licha ya juzi kukaririwa akisema kuwa Yanga haikujiandaa vizuri kwa ajili ya michuano ya kimataifa.  <topic>: KITAIFA 